Hvammsvirkjun

Það hefur verið sorglegt að fylgjast með undirbúningi framkvæmda sem gjörspilla

einni fallegustu sveit á landinu. Slíta sundur friðinn og leggja náttúruna í rúst.

Þjórsárdalur er ein dýrmætasta náttúruperla landsins, sem flestir þekkja, en hefur

verið eyðilagt sem ferðamannasvæði af opinberum og hálfopinberum fyrirtækjum. Mynni

Þjórsárdals með útsýni til Heklu yfir flúðir og hólma og falleg tún á

landsnámsjörðinni Haga er fræg mynd í huga flestra og stendur fyrir það fallegasta í

náttúru landsins - í byggð á láglendi sem flestir hafa aðstöðu til að njóta. Þar á

að skemma með Hvammslóni.

Undirbúningur og stjórnsýsla í tengslum við undirbúning framkvæmdanna hefur verið

með slíkum ólíkindum og ósköpum að furðulegt er að ekki skuli hafa komið til enn

fleiri málaferla en þó er raunin.

Margt af þessu hefur verið í fréttum og þarf ekki að rekja hér. Vert er þó að minna

á greiðslur undir borðið til sveitarstjórnarmanna í Skeiða-og Gnúpverjahreppi. Eins

má minna á að umhverfismat var ekki löglega kynnt íbúum heldur dregið fram til

kynningar mörgum árum of seint eins og til málamynda. Á almennum fundi í Árnesi var

staðhæft að samið hefði verið við nær alla landeigendur. Sú yfirlýsing var hrakin á

staðnum og dró Landsvirkjun hana tilbaka. Samskonar skilaboð hafa oft verið send

síðan, en staðreyndin er ennþá sú að ekki hefur verið samið við nærri alla sem eiga

hlut að máli. Og það liggur ekki einu sinni fyrir hverjir eiga hlut að máli, því

deilt er um veiðirétt, vatnsréttindi, óskipt land og við hverja þarf að semja.

Sundlaugin í Þjórsárdal hefur verið lokuð í nokkur ár, engin verslun eða þjónusta

við ferðamenn fyrirfinnst í dalnum. Landsvirkjun beinir umferðinni ferðamanna í

stöðvarhús sitt í Búrfelli og í Þjóðveldisbæ sem er rándýr eftirlíking af

sögualdarbæ, meðan hinn raunverulegu sögualdarbær, Stöng, nýtur ekki

lágmarksviðhalds.

Sveitarstjórnin virðist ekkert gera nema í að ráði Landsvirkjunar. Þannig samdi hún

af sér félagsheimili íbúanna og breytti því í auglýsingastofu (Þjórsárstofu) fyrir

Landsvirkjun. Og það án þess að láta félögin sem stóðu að því að reisa

félagsheimilið vita. Þjórsárstofa átti að verða lyftistöng í ferðamennsku fyrir

sveitina, en varla þarf að taka fram að þar sést varla hræða, ekki einu sinni yfir

hásumarið. Enda fráleitur misskilningur að auglýsingar um virkjanir sé það sem

innlendir og erlendir ferðamenn hafi mestan áhuga á að sjá á Íslandi. Í

Gnúpverjahreppi eru tvær slíkar auglýsingastofur með 20 kílómetra millibili sem

miklir fjármunir eru lagðir í en fátt er þar annað til dægrastyttingar fyrir

ferðamenn.

Á sama tíma og Þjórsárstofa var opnuð með stuðningi Landsvirkjunar var dregið úr

annarri þjónustu sveitarfélagsins og opnunartími sundlaugar stórlega skertur vegna

fjárskorts. Landsvirkjun ákveður hvað það er sem sveitafólkið þarfnast mest og

nýjasta útspilið þar er ljósleiðari á hvern bæ í samkeppni við einkarekið

fjarskiptafyrirtæki sem kom háhraðatengingu á flesta bæi löngu áður en

fyrirgreiðslur Landsvirkjunar urðu ráðandi í samfélaginu. Engin þarfagreining hefur

farið fram. En undirbúningur að ljósleiðaralögninni stendur yfir núna og er

undirverktaki Landsvirkjunar sem hefur tengsl í sveitinni sendur á hvern bæ til að

tala fyrir framkvæmdinni.

Flóamenn hafa áhyggjur af hækkandi grunnvatnsstöðu. Gnúpverjar hafa meiri áhyggjur

af sandfoki úr þurrum farvegi Þjórsár á löngum kafla. Ekkert hefur verið gert úr

þeirri staðreynd að rennsli árinnar milli lóna verður aðeins örlítið brot. Það er

hryggilegt til þess að vita að nýfriðuð eyja, Viðey (Minna-Núpshólmi) sem friðuð var

vegna einstaks gróðurfars og náttúrulegrar einangrunar verður skilin eftir

varnarlaus í náttúrunni eins og þorskur á þurru landi. Rammgerðir fangelsismúrar

utan um hólmann er það eina sem getur bjargað gróðrinum en alls ekki landslaginu.

Það verður að teljast grátbroslegt að Minna-Núpshólmi eitt merkilegasta kennileitið

á leið í Þjórsárdal og aðrar eyjar í Þjórsá mæti sömu örlögum og laxastofninn. Hvoru

tveggja á að bjarga með því að eyða miklum fjármunum í manngerðar varnir sem á engan

hátt geta bjargað þeirri sérstöðu sem laxinn og hólmarnir hafa í náttúru Íslands.

Ég lýsi yfir harðri andstöðu við Hvammsvirkjun, Holtavirkjun og Urriðafossvirkjun og

lýsi fyllstu samstöðu og samúð með öllu því fólki sem búið hefur við misrétti,

þöggun og ósannindi af völdum opinberra aðila í meira en áratug. Ég hef þekkt þessa

sveit frá barnæsku og best síðustu tíu árin. Það hefur verið sorglegt að fylgjast

með þróun byggðar og þeirri miklu vinnu sem fólk hefur lagt á sig án sýnilegs

árangurs til að verja sig gegn ofríki hins opinbera. Sú vinna er talin í árum.

Þóra Kristín Ásgeirsdóttir